ועדת העבודה, הרווחה והבריאות, כנסת 16, פרוטוקול מספר 190, 2004-06-15 16:15

שאול יהלום: אני מתכבד לפתוח את ישיבת ועדת העבודה, הרווחה והבריאות.

שאול יהלום: בפנינו הצעת חוק, בהכנה לקריאה שנייה ולקריאה שלישית, של חברת הכנסת גילה גמליאל, שנמצאת כאן אתנו.

שאול יהלום: למעשה כבר עברנו על זה ודיברנו על זה.

שאול יהלום: אנחנו רוצים להכניס לחוק שוויון הזדמנויות בעבודה גם איסור אפליה בין עובדים בשל כך שאחד העובדים בהריון.

שאול יהלום: לפי ההתפתחויות המדעיות הנוכחיות זה רק אישה אבל מי יודע מה יהיה בעתיד, אולי יכניסו גם גבר להריון.

ג'ודי וסרמן: יכול להיות עובד שאשתו בהריון וההריון משפיע על מצב התעסוקה שלו.

שאול יהלום: האם יש למישהו הערות?

שאול יהלום: כולם מסכימים?

סימן טוב: במשרד האוצר התנגדנו להצעת החוק גם בדיון הקודם ואנחנו שבים ומתנגדים גם עכשיו.

סימן טוב: לדעתנו זה יוצר פגיעה לא סבירה במעסיקים.

סימן טוב: אתה הבאת כאן דוגמה אחת, של מורה שלפני 1 בספטמבר צריכה ללדת.

סימן טוב: אולי במקרה הזה אפשר להגיד שאופיו של התפקיד אכן יאפשר את זה בוועדת החריגים אבל עדיין יש כאן תחום אפור רחב מאוד שבו אתה מבטל בעצם את שיקול הדעת וכופה על המעסיק לקבל עובדת.

גילה גמליאל: לפי הערר של השר, הטיעון שלו הוא שקבלת הצעת החוק האמורה לעיל תוביל לתוצאה הפוכה מכוונת המציעים ותרע את תנאי העסקתן של הנשים במקום להיטיב את מצבן.

גילה גמליאל: הוא לא מדבר על מה שאתה מדבר.

גילה גמליאל: אתה מייצג כאן את הממשלה על בסיס הטיעונים של הערר.

גילה גמליאל: אני רוצה לצרף את הערר.

גילה גמליאל: אם הטענה היא על פגיעה בנשים – ארגוני הנשים ואני כיושבת-ראש הוועדה לקידום מעמד האישה חושבים שזה לא ירע את תנאי העבודה של נשים.

גילה גמליאל: אם זאת דעתך האישית אני לא בטוחה שזאת הדעה שהוצגה בערר הממשלתי.

סימן טוב: זאת לא דעתי האישית.

סימן טוב: אני מייצג את משרד האוצר והפגיעה בנשים היא פועל יוצא מהצעת החוק.

שאול יהלום: מה החליטה ועדת השרים לחקיקה?

גילה גמליאל: לאחר שהגשתי את הצעת החוק ועדת השרים לחקיקה אישרה אותה בהסתייגות – להוריד את המילה "פוריות", ואנחנו אכן לא דנים בזה כרגע בכלל.

גילה גמליאל: אני הסכמתי לכך וזה עלה לקריאה טרומית ועבר.

גילה גמליאל: מקריאה טרומית זה עבר לוועדת העבודה, הרווחה והבריאות ואז בתחילת הישיבה עדכנו אותי שהשר שטרית הגיש ערר ושקיבלו את הערר שלו.

דן אורנשטיין: ברגע ששר מגיש ערר, וכל עוד הערר לא נדון, וזה המקרה, על-פי תקנון עבודת הממשלה הממשלה מתנגדת.

דן אורנשטיין: זאת עמדת הממשלה עד עכשיו.

גילה גמליאל: הבנתי אז שהערר עבר, לכן גם לא דיברתי אתו.

גילה גמליאל: כעת אני מבינה שזה לא נדון עדיין.

דן אורנשטיין: זה היה המצב כשהוועדה הזאת דנה בהצעת החוק אחרי הקריאה הטרומית ולקראת הקריאה הראשונה וזה עדיין המצב.

דן אורנשטיין: זאת אומרת, הוגש ערר על אותה החלטה של ועדת שרים לתמוך באופן חלקי בהצעת החוק.

דן אורנשטיין: הערר לא נדון ולכן עמדת הממשלה נשארת בעינה, להתנגד להצעת החוק מהטעמים שהעלה השר שטרית.

שאול יהלום: עליכם להבין שמהלכי הכנסת נעשים בפרופורציה.

שאול יהלום: אם הערר הוגש בחודש מרס וכעת אנחנו בחודש יוני אז הייתי אומר שיש גבול.

שאול יהלום: אם באמת שר מעוניין במשהו אז הוא מוציא את הנשמה כדי שזה יהיה.

שאול יהלום: אם הערר היה מוגש השבוע הייתי יכול להגיד שאנחנו נדחה את זה בעוד שבוע.

שאול יהלום: אבל הוא הוגש ב-21 במרס 2004, חלפו שלושה חודשים בלי שנעשה דבר ולכן זה כאילו אות מתה.

שאול יהלום: אתם לא מצפים שהכנסת תשב 3 חודשים ותחכה כאשר תהליכי הכנסת מחייבים המשכיות.

שאול יהלום: הצעת החוק עברה בקריאה טרומית ובקריאה ראשונה.

שאול יהלום: אנחנו לא יכולים להמתין 3 חודשים.

שאול יהלום: אבל מה הסיבה לערעור?

שאול יהלום: זאת השאלה.

גילה גמליאל: הוא כתב שזה יפגע בנשים.

שאול יהלום: אז קודם כול "פוריות" הורדנו.

סימן טוב: השר לא התייחס בערר שלו לטיפולי פוריות כי הוא קרא את החלטת ועדת השרים.

סימן טוב: השר אומר שיש היום הגנה שניתנת, אל"ף, במסגרת חוק שוויון הזדמנויות – להוֹרוּת, ובי"ת, בחוק עבודת נשים – לנשים בהריון אחרי תקופה של 6 חודשים בעבודה.

שאול יהלום: חוק שוויון הזדמנויות בעבודה אוסר אפליה בקבלה לעבודה של הורים.

שאול יהלום: "הורים" לפי פסק-דין של בית-הדין הארצי לעבודה כולל גם הריון.

שאול יהלום: חוק עבודת נשים אוסר פיטורים ופגיעה בהיקף המשרה של אישה בהריון או אישה לאחר חופשת לידה.

שאול יהלום: כלומר זה קיים.

שאול יהלום: מה רע בזה?

שאול יהלום: למה זה לא מספיק?

ג'ודי וסרמן: חוק עבודת נשים הוא מצומצם יותר.

נועה וגנר: הוא דורש עבודה במשך 6 חודשים לפחות.

ג'ודי וסרמן: התנאים מצומצמים יותר וההגנה מצומצמת יותר.

ג'ודי וסרמן: חוק שוויון הזדמנויות בעבודה נותן הגנה רחבה הרבה יותר, גם מבחינת היקף ההגנה וגם מבחינת סוג ההגנה.

שאול יהלום: היכן בחוק מופיעה ההסתייגות על אופיים של הפיטורים?

דן אורנשטיין: בחוק שוויון הזדמנויות בעבודה, שאותו אנחנו מתקנים, המצב הוא כזה.

שאול יהלום: אם מחר למשל מתכוונים לקבל אישה בתור טייסת והיא בהריון.

שאול יהלום: יכול להיות שהצבא יגיד שטייסת לא יכולה להיות בהריון בגלל אופי התפקיד, לא בגלל הלידה אלא בגלל שכאשר היא בהריון היא מקבלת בחילות.

דן אורנשטיין: אם זה מתבסס על מידע מקצועי ומהימן אז תהיה להם הגנה מפני הגנה.

סימן טוב: אני אומר שיש כאן תחום אפור.

שאול יהלום: בסדר.

שאול יהלום: אבל זכותה של חברת הכנסת להציע את הצעת החוק, ולגבי אופיו של התפקיד יש הגנה.

שאול יהלום: נכון שיש כאן תחום גבולי.

שאול יהלום: השאלה היא לאן אתה הולך בתחום הגבולי.

שאול יהלום: המגמה של הכנסת היא ללכת יותר לכיוון של שמירה ולא לכיוון של אפליה.

סימן טוב: אנחנו חושבים שהתחום הגבולי הוא רחב מאוד, והמקרים שאתם מביאים הם מקרי קצה נוראים.

סימן טוב: לגבי הטייסת זה אולי ברור אבל יש הרבה מקרים שאולי קשה יותר למעסיק להוכיח שאופיו של התפקיד אכן מחייב אפליה של אישה בהריון.

שאול יהלום: תן לי דוגמאות.

סימן טוב: אם התפקיד דורש שהאישה תיסע בתקופה מסוימת לחוץ-לארץ והיא מגיעה בחודש שישי או שביעי או תשיעי להריונה לראיון ומבקשת להתקבל לעבודה – אלה תמיד מקרים עדינים.

גילה גמליאל: לא הבנתי איך הנסיעה לחוץ-לארץ קשורה לכך.

סימן טוב: הוא רוצה להעסיק אותה בחוץ-לארץ לצורך סגירה של עסקה מסוימת בתאריך מסוים ופעילות העסק תלויה בעסקה הזאת.

גילה גמליאל: תיכף תמנע ממנה.

גילה גמליאל: אולי תחתים נשים שלא תוכלנה להיכנס להריון במהלך העבודה?

סימן טוב: אנחנו תמיד עוסקים בדברים שיש בהם סבירות מסוימת.

סימן טוב: אנחנו לא רוצים ללכת עד הסוף.

סימן טוב: עובדה גם שהפסיקה מכירה במקרים האלה.

שאול יהלום: החוק הזה מדבר גם על פיטורים, נכון?

גילה גמליאל: הוא מדבר על קבלה לעבודה, תנאיי העבודה, קידום בעבודה, הכשרה, פיטורים ופיצויים.

שאול יהלום: נניח שיש במפעל הזה עורכת-דין, אישה שעובדת בו זה מזמן, נעזוב לרגע את הקבלה לעבודה, והמעסיק אומר:

שאול יהלום: אני צריך לחתום חוזה בחוץ-לארץ, אני שולח אותך בעוד 3 חודשים.

שאול יהלום: היא עובדת קבועה שעושה עבודתה נאמנה.

סימן טוב: אנחנו לא מטפלים במקרה הזה כעת כי זה מקבל כבר מענה בחוק עבודת נשים, על אישה שעובדת במקום עבודה מסוים.

סימן טוב: אם היא בהריון ומועסקת כבר חצי שנה באותו מקום עבודה יש לה הגנה, אסור לפטר אותה ואסור להרע את תנאי עבודתה.

סימן טוב: אנחנו מדברים על עובדת שמגיעה למקום עבודה ובתקופות מסוימות לא יכולה למלא את הדרישות ממנה.

שאול יהלום: אם זה כמו בדוגמה שנתתי, שהיא מורה שלא יכולה להתחיל את שנת הלימודים, אז תהיה לך ההגנה ותתמודדו על זה בבית-המשפט.

סימן טוב: אבל יש עוד המון מקרים.

שאול יהלום: הדוגמה שנתת לא טובה.

שאול יהלום: אם המעסיק הזה באמת צריך לשלוח עובדים ליריד בחוץ-לארץ שבו הוא קונה ציוד, נניח שהוא בעל מפעל אופנה ויש יריד בפריז מדי אוגוסט, מדי שנה.

שאול יהלום: באה אליו דוגמנית ומבקשת להתקבל לעבודה והוא אומר לה: אני צריך אותך רק ליריד בפריז באוגוסט.

שאול יהלום: היא אומרת לו: אז בדיוק אני אהיה בהריון, או אלד ולכן אני לא יכולה.

שאול יהלום: אז הוא אומר לה: גברתי, לא.

שאול יהלום: תהיה לו הגנה כי הוא היה צריך דוגמנית רק בשביל היריד.

גילה גמליאל: נכון, ואנחנו גם תומכות בזה.

סימן טוב: ואם זה לא מדי שנה?

שאול יהלום: אתה אומר:

שאול יהלום: אל תקבל דוגמנית בהריון בגלל שפה יש לך יריד, שם הופעה וכולי.

שאול יהלום: זאת בדיוק ההגנה.

שאול יהלום: מצד שני, למה שדוגמניות לא תהיינה בהריון?

סימן טוב: הן יכולות גם להיות בהריון.

סימן טוב: אני חושב שלא בזה אנחנו עוסקים.

גילה גמליאל: תראה את גלית גוטמן שנראית מצוין.

שאול יהלום: אנחנו פונים לממשלה ומבקשים קצת מסירות-נפש.

שאול יהלום: כמו שהמציעה משגעת אותי כל יום ואומרת לי: תגיש את החוק, אנחנו מצפים שאם למישהו באוצר יש ערר – שלא תחכו 3 חודשים אלא כל יום תתקשרו בטלפון או תשלחו מזכר ותאמרו: כבוד השר, נא להגיש, כבוד השר נא להגיש.

שאול יהלום: ואם כך עשיתם והוא עדיין לא מגיש אז עזבו את זה.

סימן טוב: הוגש ערר לממשלה.

שאול יהלום: אבל העניין עוד לא נדון.

שאול יהלום: אחרת אין לזה סוף.

דן אורנשטיין: אין להם אינטרס.

שאול יהלום: הממשלה קבעה בנוהל את האפשרות הזאת מתוך הנחה שזה ייקח שבועיים אבל כך על כל דבר שר אחד יגיש ערר והכול יוקפא.

דן אורנשטיין: רציתי להבהיר את שני החוקים, ההסדרים שאנחנו מדברים עליהם.

דן אורנשטיין: לכל הסדר יש את ההיבטים המיוחדים שלו מבחינת מי שיתבע ומי שייתבע, יתרונות וחסרונות מסוימים.

דן אורנשטיין: החוק הישן יותר, חוק עבודת נשים, נותן הגנה לאישה שכבר עובדת 6 חודשים ואז היא במצב טוב יותר מאשר בחוק שוויון הזדמנויות בעבודה כי ברגע שהיא בהריון היא לא צריכה להוכיח איזה קשר סיבתי בין הפיטורים לבין המצב של ההריון.

דן אורנשטיין: כשהיא בהריון אסור לפטר אותה אלא בהיתר מאת שר התעשייה, המסחר והתעסוקה.

דן אורנשטיין: לעומת זה, חוק שוויון הזדמנויות בעבודה גם היום פורש יריעה רחבה יותר כי הוא חל גם על קבלה לעבודה, גם על פיטורים, על כל מה שקשור ליחסי עבודה, פנסיה והכול, אבל צריך להוכיח קשר סיבתי.

דן אורנשטיין: למרות שיש העברת נטל אבל כעיקרון צריך להוכיח שמה שנעשה – אם זה פיטורים, אם זה אי קבלה לעבודה – הוא מחמת מין או מחמת הורוּת.

שאול יהלום: ברור, הרי אם הוא לא יקבל אותה בגלל שהעובדת לא חכמה ברור שיש לו הגנה.

גילה גמליאל: אז מה אם היא בהריון, אז ההריון לא רלוונטי בכלל.

גילה גמליאל: אין שום בעיה עם זה.

דן אורנשטיין: רציתי רק להציג את תמונת מצב החקיקה.

שאול יהלום: זה בסדר, על זה אין שום ספק.

שאול יהלום: לא יכול להיות שכל אישה שלא תתקבל לעבודה תגיד שהיא היתה בהריון ותפנה לעתור על-פי החוק.

שאול יהלום: על זה אין ויכוח.

שיר-אל נקדימון: כשדיברנו על נושא חוק עבודת נשים רציתי להגיד את מה שעו"ד דן אורנשטיין אמר כאן כבר, שחוק עבודת נשים מטפל בנשים שעבדו מעל 6 חודשים.

שיר-אל נקדימון: מגיעים אלינו הרבה מאוד מקרים של בחורות שעבדו 3 חודשים או 4 חודשים, וגם מקרים שהן עבדו 5.5 חודשים ומפטרים אותן מיד לפני שיהיה להן וותק של 6 חודשים ואז זה ייכנס לגדר חוק עבודת נשים.

שיר-אל נקדימון: זה מה שאנחנו בעצם רוצים למנוע.

שיר-אל נקדימון: אנחנו בשדולת הנשים בעד החוק.

אודליה לוי-אטינגר: אני נציגת לשכת עורכי-הדין.

אודליה לוי-אטינגר: אנחנו תומכים בחום בהצעת החוק.

אודליה לוי-אטינגר: אני מתנצלת על האיחור.

אודליה לוי-אטינגר: אני רוצה להגיד כמה מילים בזכות ההצעה, ואם אני חוזרת על דברים שנאמרו אני מתנצלת מראש.

אודליה לוי-אטינגר: חוק שוויון הזדמנויות בעבודה בא לתת הגנה שאינה קיימת היום תחת חוק עבודת נשים.

אודליה לוי-אטינגר: ראשית, כפי שאמרתם, לאישה שעוד לא מלאה חצי שנה להעסקתה; ושנית, הוא בא לתת הגנה בשורה של מקרים אחרים שהם לאו דווקא פיטורים.

אודליה לוי-אטינגר: זאת אומרת, חוק עבודה נשים אכן מגן מפני פיטורים אבל חוק שוויון הזדמנויות מטפל בעוד הרבה סיטואציות בעבודה שבהן אסור להפלות מחמת המין או ההריון, כמו לגבי עצם הקבלה לעבודה או קידום בעבודה.

אודליה לוי-אטינגר: זאת אומרת, יש שורה ארוכה של סיטואציות שעומדות בפני נשים בהריון שחוק עבודת נשים לא נותן להן מענה.

שאול יהלום: דיברנו על זה.

אודליה לוי-אטינגר: בעצם לא ברור לי למה בכלל יכולה להיות התנגדות להצעת החוק.

אודליה לוי-אטינגר: בעיני התיקון הזה הוא ממש To state the obvious.

אודליה לוי-אטינגר: ראיתי שצוין בדברי ההסבר שבית-הדין הארצי כבר נתן את דעתו וקבע שאין ספק שהריון נחשב כאן.

אודליה לוי-אטינגר: אם כך, צריך להשיב לי באותה מטבע, אם כך למה לטרוח לתקן?

אודליה לוי-אטינגר: עד היום יש בסך הכול פסק-דין אחד של בית-הדין הארצי.

אודליה לוי-אטינגר: יש פסק-דין מטריד מאוד של בית-הדין האזורי, שעל אף שהיו 4 פסיקות קודמות בבית-הדין האזורי לעבודה, למרות זה היתה שופטת מסוימת, שכבודה במקומה מונח, שמצאה לנכון לפסוק בניגוד לכל ההלכות ומצאה שמאחר ולא נכתבה בחוק המילה "הריון" משמע הריון לא כלול בחוק שוויון הזדמנויות.

אודליה לוי-אטינגר: עוד דבר הוא ההיבט הפרקטי, וכאן אני מדברת כנציגת לשכת עורכי-הדין.

אודליה לוי-אטינגר: פעמים רבות מעסיק פונה לקבל ייעוץ לפני שהוא נוקט צעדים מסוימים כלפי עובדת.

אודליה לוי-אטינגר: הוא פונה לעורך-דין, שאולי בקי במקרה הטוב בדיני העבודה אבל ברוב המקרים הוא לא בקי בחוקי עבודת נשים כי זאת נישה מאוד צרה וספציפית.

אודליה לוי-אטינגר: למען אותו עורך-דין, כדי שיידע לתת ייעוץ נכון, ולא נסמוך על כך שהוא מכיר את אותו תקדים אחד שיש בבית-הדין הארצי, הייתי רוצה שכאשר הוא יפתח את החוק לא יהיה ספק והוא יידע לייעץ ללקוחות שלו שפגיעה בגין הריון אסורה.

שאול יהלום: את זה תפתרו במסגרת הלשכה, תוציאו חוזר כל יום.

אודליה לוי-אטינגר: זה בהיבט הפרקטי.

אודליה לוי-אטינגר: ומילה אחרונה, רק כדי להניח את הדעת על החששות שעלו כאן.

אודליה לוי-אטינגר: החוק עדיין מחייב, כדי שתהיה עילת תביעה, שהפיטורים או אי הקבלה לעבודה יהיו בגין ההריון.

אודליה לוי-אטינגר: חייב להיות קשר מוכח.

אודליה לוי-אטינגר: החוק גם נותן הגנה למעסיק שיוכיח שהיו טעמים ענייניים.

אודליה לוי-אטינגר: בדוגמה שאתה נתת, של עובדת שהתפקיד דורש שהיא תהיה על המטוס ואין חברת תעופה שתטיס אותה בחודש שמיני, תהיה לו הגנה טובה על-פי חוק שוויון הזדמנויות.

אודליה לוי-אטינגר: עובדת שמתקבלת לעבודה במפעל שיש בו חומרים מסוכנים שעלולים לסכן את העובר, אין ספק שזה לא ייחשב אפליה לא לקבל אותה בגין ההריון.

ראם סיקרון: אני נציג נעמ"ת.

ראם סיקרון: הדבר היחיד שמטריד אותנו כאן – ואולי אני חוזר על דברים שכבר נאמרו – הוא נושא טיפולי הפוריות, שכבר הורד.

ראם סיקרון: הסיבה שאני מתייחס לזה שוב היא מכיוון שלפני הוועדה בדיון הקודם לא עמדה העובדה שניתן ב-31 ביולי 2003 פסק-דין בבית-הדין האזורי לעבודה בירושלים, פסק-דין עב' 571/97, בניזרי יונה נגד אורי דנון ושות'.

ראם סיקרון: פסק-הדין הזה למעשה ניתח את נושא טיפולי הפוריות.

ראם סיקרון: למרות ששם לא עמדו בנטל הראיה, השופט כן נכנס לתוך הסוגייה הזאת.

ראם סיקרון: אותו ניתוח שנעשה בפסק-הדין בעניין אפלבוים, שהתייחס לנושא של הריון, הסתמך על דברי ההסבר להצעת החוק המקורית וקבע שנושא טיפולי פוריות נכנס בגדר האיסור הקיים בחוק.

ראם סיקרון: מדוע אני מעלה את זה?

ראם סיקרון: מכיוון שבישיבה הקודמת נדון הנושא של הסדר שלילי.

ראם סיקרון: אם כאן נובט הנבט הראשון שאולי סופו יהיה בפסק-דין מקביל לעניין אפלבוים - -

גילה גמליאל: ממש לא.

גילה גמליאל: אנחנו דיברנו על זה בישיבה הקודמת.

ראם סיקרון: - - הרי עצם ההורדה של זה אחרי שמסתמכים על הצעת החוק הראשונה ועל דברי ההסבר שלה, כאשר כאן יש דברי הסבר ויש דיונים שכתוצאה מהם הורידו את נושא טיפולי הפוריות, החשש שלי הוא - - -

גילה גמליאל: אנחנו הבהרנו את זה בישיבות הקודמות בצורה חד-משמעית.

גילה גמליאל: אין חשש כזה.

גילה גמליאל: בעייתי מאוד להגיד "טיפולי פוריות" בחוק הזה כי המונח הזה לא מוגדר ולכן הורדנו את זה בינתיים.

ראם סיקרון: אפשר להגדיר את זה כאן.

גילה גמליאל: על זה יהיה דיון אחר.

גילה גמליאל: אמרתי שאני מוכנה להסיר את זה כדי קודם כול לקדם את הנושא שיש עליו הסכמה.

גילה גמליאל: בהתחלה היתה הסכמה של הממשלה.

שאול יהלום: כל חבר כנסת, ובכללם חברת הכנסת גמליאל, יכול להגיש הצעת חוק בעניין טיפולי פוריות.

שאול יהלום: אם נראה שיש משהו בעייתי בפסיקה, זה עוד יעזור לה.

שולה זלצר: אני מהביטוח הלאומי.

שולה זלצר: על אף שאין רלוונטיות ישירה לחוק הביטוח הלאומי אני מבקשת להאיר כאן עוד פן לטובת הצעת החוק.

שולה זלצר: פעמים רבות כשנמנע מאישה לעבוד בגלל ההריון אז נמנעות ממנה זכויות בביטוח הלאומי.

שולה זלצר: אם היא לא צברה מספיק חודשי עבודה נמנעת ממנה הזכות לדמי לידה וכולי.

שאול יהלום: זאת אומרת שהנזק הוא כפול, לא רק חודשי עבודה אלא גם אחרי זה המענק של 3 החודשים מהביטוח הלאומי.

שיר-אל נקדימון: שדולת הנשים פנתה לפני כמה חודשים לחברת הכנסת גמליאל בבקשה לקדם את תיקון החקיקה הזה.

שיר-אל נקדימון: אנחנו רוצות לברך אותה על הקידום המהיר של תיקון חשוב זה.

גילה גמליאל: ולברך את יושב-ראש הוועדה בראש ובראשונה.

שאול יהלום: רבותי, אנחנו מאשרים את הצעת חוק שוויון הזדמנויות בעבודה (תיקון מס' 9) (איסור אפליה בשל הריון), התשס"ד-2004 כלשונה לקריאה שנייה ושלישית.